b'\n_START_ARTICLE_\nPaul Van Himst\n_START_SECTION_\nUra pelaajana\n_START_PARAGRAPH_\nVan Himst aloitti uransa RSC Anderlechtissa vuonna 1959 ja pelasi seurassa kaikkiaan 16 kautta. H\xc3\xa4n voitti n\xc3\xa4in\xc3\xa4 vuosinaan kahdeksan Belgian mestaruutta ja nelj\xc3\xa4 cup-mestaruutta. H\xc3\xa4n j\xc3\xa4tti seuran vuonna 1975, eli juuri ennen historiallista Cup-voittajien Cupin mestaruuteen p\xc3\xa4\xc3\xa4ttynytt\xc3\xa4 kautta. H\xc3\xa4n pelasi t\xc3\xa4m\xc3\xa4n j\xc3\xa4lkeen RWD Molembeekissa ja kakkosdivisioonassa K.S.C. Eendracht Aalstissa kunnes lopetti uransa vuonna 1977._NEWLINE_Belgian maajoukkueessa Van Himst esiintyi vuosina 1960\xe2\x80\x931974 kaikkiaan 81 A-maaottelussa ja teki 30 maalia. H\xc3\xa4n oli pitk\xc3\xa4\xc3\xa4n yhdess\xc3\xa4 Bernard Voorhoofin kanssa eniten maaleja Belgian maajoukkueessa tehnyt pelaaja. Romelu Lukaku ohitti heid\xc3\xa4t maalintekij\xc3\xa4tilastossa marraskuussa 2017. Van Himst edusti Punaisia paholaisia MM-kisoissa 1970 ja oli mukana my\xc3\xb6s EM-hopeaa 1972 voittaneessa joukkueessa.\n_START_SECTION_\nUra valmentajana\n_START_PARAGRAPH_\nValmennusuransa Van Himst aloitti rakkaassa seurassaan RSC Anderlechtissa kesken kauden 1982/83. H\xc3\xa4nen johdollaan RSC eteni UEFA Cupin loppuotteluun, jossa kukisti Sven-G\xc3\xb6ran Erikssonin luotsaaman SL Benfican 1\xe2\x80\x930.  Liigassa Van Himst johdatti RSC:n mestariksi kaudella 1984/85, mutta sai potkut kesken seuraavan kauden._NEWLINE_RSC-pestins\xc3\xa4 j\xc3\xa4lkeen Van Himst luotsasi RWD Molembeekia, kunnes nousi vuonna 1991  Belgian maajoukkuevalmentajaksi. H\xc3\xa4nen johdollaan maajoukkue selviytyi MM-kisoihin 1994. Lopputurnauksessa Punaiset paholaiset eteniv\xc3\xa4t toiselle kierrokselle, jossa taipuivat tiukan taistelun j\xc3\xa4lkeen Saksalle 3\xe2\x80\x932. Kun maajoukkue j\xc3\xa4i rannalle EM-kisoista 1996 sai Van Himst potkut huhtikuussa 1996.'